REPUBLIKA SRBIJA

NARODNA SKUPŠTINA

Odbor za smanjenje siromaštva

32 Broj: 06-2/316-11

21. oktobar 2011. godine

B e o g r a d

**I N F O R M A C I J A**

**O**

**PRVOM JAVNOM SLUŠANjU ODBORA ZA SMANjENjE SIROMAŠT**VA

Obeležavanje Svetskog dana borbe protiv siromaštva

Tema: „Od siromaštva do održivosti: Ljudi u centru inkluzivnog razvoja“

Dom Narodne skupštine, Mala sala, 19. oktobar 2011. god

Javnom slušanju su prisustvovali: predsednik Narodne skupštine prof. dr Slavica Đukić Dejanović; Žarko Šunderić, rukovodilac Tima za socijalnu uključenost i smanjenje siromaštva u Vladi Republike Srbije, Nebojša Jokić, viši savetnik u Ministarstvu; Ljubomir Pejaković, posebni savetniku ministra rada i socijalne politike; Milena Prica, samostalni savetnik u Ministarstvu ekonomije i regionalnog razvoja; Danijela Vuković, savetnik u Ministarstvu prosvete; Vilijam Infante, šef misije UN; Vensan Dežer, Delegacija Evropske unije u Srbiji; Vesna Civrić, predsednik Odbor za smanjenje siromaštva-opština Ada; Slavica Denić, predstavnica Ministarstva za ljudska i manjinska prava, državnu upravu i lokalnu samoupravu; Marija Babović, Grupa za razvojnu inicijativu-SECONS; Delević, Kancelarija za Evropske integracije; Ivana Ćirković, Kancelarija za saradnju sa civilnim društvom; Gordana Matković, Centar za liberalno-demokratske studije; Dragan Vukmirović, Republički zavod za statistiku; Đorđe Staničić, Stalna konferencijagradova i opština, predstavnici nevladinih organizacija koje se bave temom inkluzije i smanjenja siromaštva, kao i međunarodnim partnerima koji godinama podržavaju rad Odbora za smanjenje siromaštva**.**

**Gordana Rajkov**, Predsednica Odbora za smanjenje siromaštva otvorila je javno slušanje i istakla da je ovo javno slušanje Odbora za smanjenje siromaštva, prvo organizovano na osnovu odredaba Poslovnika Narodne skupštine iz jula 2010. godine, posvećeno obeležavanju 17. oktobra, Svetskog dana borbe protiv siromaštva, koji je ustanovljen 1993. godine od strane Generalne skupštine UN.

Naglasila je da je širom sveta ovaj dan simbolično posvećen nastojanjima da se iskoreni pre svega ekstremno siromaštvo i nejednakost koja vlada na celoj planeti. Odbor za smanjenje siromaštva ovaj dan, na sličan način, obeležava od 2004. godine, uvek uz prisustvo narodnih poslanika, predstavnika nadležnih ministarstava, drugih relevantnih državnih organa i organizacija, međunarodnih partnera i predstavnika nevladinih organizacija koje se bave borbom protiv siromaštva i poboljšanjem položaja ugroženih kategorija građana Srbije.

Istakla je da su članovi Odbora prošle godine na ovaj otišli u susret građanima Opštine Ada, kako bi se u neposrednom kontaktu sa ljudima u lokalnoj sredini upoznali sa izazovima i načinima za prevazlaženja stanja siromaštva i obezbeđivanje socijalnog uključivanja najugroženijih kategorija.

Rekla je da je današnje javno slušanje posvećeno procesu koji se kreće **od siromaštva do održivosti, sa željom da ljudi budu u centru inkluzivnog razvoja.**

Istakla je da Odbor za smanjenje siromaštva teži da zaštiti ljudska prava i dostojanstvo u siromaštvu, jer suočavanje sa tako kompleksnim problemima kao što je siromaštvo podrazumeva i njegovo suočavanje sa stanovišta uskraćivanja ljudskih prava i narušavanje ljudskog dostojanstva. Odbor posvećeno radi na jačanju svesti o postojanju ovog problemu i podsećaju na neophodnost ispunjavanja obećanja iz Milenijumske deklaracije.

Naglasila je da članovi Odbora učie i usvajaju pojmove kao što su: **socijalna (društvena) isključenost -** proces kojim su određeni pojedinci smešteni na ivicu društva i zbog svog siromaštva ili nedostatka osnovnih znanja i mogućnosti za doživotno učenje, ili kao rezultat diskriminacije, onemogućeni da učestvuju u društvenim događanjima. Oni imaju malo pristupa institucijama, organima vlasti i procesima donošenja odluka što utiče na njihov pojačan  osećaj nemoći i nemogućnosti da utiču na sopstveni život.

Ukazala je da je cilj dostizanje zadovoljavajućeg nivo **socijalne (društvene) uključenosti,** koja sedefiniše kao proces koji omogućava da oni koji su u riziku od siromaštva i društvene isključenosti dobiju mogućnost i sredstva koja su potrebna za puno učešće u ekonomskom, društvenom i kulturnom životu i postizanju životnog standarda i blagostanja koji se smatraju normalnim u društvu u kojem žive. Društvena uključenost osigurava veće učešće građana u donošenju odluka što utiče na njihove živote i ostvarenje osnovnih prava.

Odbor za smanjenje siromaštva ulaže napore da u okviru svojih nadležnosti stvara društvo u kome će se postići što viši stepen **socijalne** **kohezije**, što podrazumeva osposobljavanje svih relevantnih državnih organa i institucija, nevladinig sektora i svakog pojedinca da gradimo društvo u kome će u što većoj meri biti osigurana dobrobit svim članovima, društvo u kome će na minimum biti svedena nejednakosti i izbegnute podele.

Ukazala je na postojanje svesti da je ovo pre ideal kojem naše društvo treba da teži, ali da je Odbor spreman da preduzme i sve realne i raspoložive korake kako bi doprineo održavanju, poboljšavanju i prilagođavanju Srbije promenama koje se dešavaju u ekonomskoj, socijalnoj i političkoj sferi i uravnoteženijem razvoju sa razvojem EU. Ovo dalje podrazumeva smanjenje strukturnih razlika između regiona i promovisanje jednakih mogućnosti za svakog pojedinca.

Istakla je da je Odbor za smanjenje siromaštva je zajedno sa svojim partnerima mnogo radio na ovim pitanjima, a rezultat je bio da je u periodu od 2006. do 2008. godine broj siromašnih opao u značajnoj meri. Na žalost ovaj broj je u 2009. godini porastao u odnosu na 2008. godinu za 0,8 procentnih poena ili 6,9%, a u 2010. godini za 2,3 procentna poena u odnosu na 2009. godinu. Podaci Ankete o potrošnji domaćinstva za 2010. godinu pokazuju da je ispod apsolutne linije siromaštva u 2010. godini živelo 9,2% stanovnika Republike Srbije, odnosno siromašna su bila sva domaćinstva u kojima je potrošnja bila ispod 8.544 dinara po potrošačkoj jedinici.

Prisutnima se obratila predsednica Narodne skupštine **prof. dr Slavica Đukić Dejanović,** izražavajući zadovoljstvo što se u Narodnoj skupštini razmatraju teme koje su od značaja za život građana. Usvojeni antidiskriminacioni zakoni bitni su za borbu protiv siromaštva, jer je inkluzija svih kategorija stanovništva neizostavni element u toj borbi. Predsednica Narodne skupštine je zaključila da je neophodno da se svi relevantni društveni činioci uključe i preuzmu svoj deo odgovornosti u rešavanju problema siromaštva u društvu.

Rukovodilac Tima za socijalnu uključenost i smanjenje siromaštva Vlade Republike Srbije **Žarko Šunderić**, predstavljajući Izveštaj sa Prve godišnje konvencije Evropske platforme za borbu protiv siromaštva i socijalne isključenosti, istakao je da je pitanje smanjenja siromaštva i socijalne isključenosti visoko postavljeno na agendi Evropske unije. Smanjenje siromaštva jedino je moguće uz ekonomski razvoj, u saradnji različitih državnih sektora i u kombinaciji različitih mera, zaključio je Šunderić.

Predstavnik Ministarstva zdravlja Nebojša Jokić naveo je da je dugoročni cilj Ministarstva povećanje očekivane dužine života građana Srbije. S tim u vezi Ministarstvo se usredsedilo na posebne strategije i programe zdravstvene zaštite koji su namenjeni osetljivim kategorijama populacije i prevenciji bolesti koje najviše opterećuju građane Srbije.

Predstavnik Ministarstva rada i socijalne politike Ljubomir Pejaković upoznao je učesnike sa merama koje sprovodi to Ministarstvo, a u svrhu pomoći građanima koji žive ispod apsolutne linije siromaštva. Zakonom o socijalnoj zaštiti, koji se primenjuje od 1. aprila 2011. godine povećani su iznosi novčane socijalne pomoći, kao i broj korisnika.

Milena Prica, predstavnica Ministarstva ekonomije i regionalnog razvoja istakla je da se u Nacionalnoj strategiji zapošljavanja za period od 2011-2020. godine posebna pažnja posvećuje politici jednakih mogućnosti zapošljavanja.

Danijela Vuković, predstavnica Ministarstva prosvete i nauke ukazala je da se od 2009. godine sprovodi inkluzivno obrazovanje kako je predviđeno krovnim Zakonom o osnovama sistema obrazovanja i vaspitanja. Na taj način eliminisaće se nizak obrazovni nivo i siromaštvo osetljivih kategorija stanovništva, navela je Vuković.

U raspravi su učestvovali: Olivera Pavlović, Secons; Ivana Antić, Kancelarija za evropske integracije; Slavica Denić, Ministarstvo za ljudska i manjinska prava, drzavnu upravu i lokalnu samoupravu; Ivana Ćirković, Kancelarija za saradnju sa civilnim društvom; Vladan Božanić, Republički zavod za statistiku; Đorđe Staničić, Stalna konferencija gradova i opština, Gordana Matković, Centar za liberalno-demokratske studije; Marija Babović, Grupa za razvojnu inicijativu – Secons; Vesna Civrić, Opština Ada.

Učesnici su predstavili izazove i aktivnosti organizacija civilnog društva na planu borbe protiv siromaštva i razvoja inkluzivnog društva, te razmenili mišljenja i predloge u vezi sa načinima rešavanja problema siromaštva u društvu, naglašavajući veliki problem siromaštva i isključenosti dece.

PREDSEDNIK ODBORA

Gordana Rajkov